CELEX: 32020X0730(01)
Language: mt
Date: 2020-06-10 00:00:00
Title: Deċiżjoni tal-Awtorità Ewropea tat-Titoli u s-Swieq (UE) 2020/1123 tal-10 ta’ Ġunju 2020 li ġġedded ir-rekwiżit temporanju lill-persuni fiżiċi jew ġuridiċi li jkollhom pożizzjonijiet qosra netti biex ibaxxu temporanjament il-livelli limiti ta’ notifika ta’ pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom huma ammessi għan-negozjar f’suq regolat biex jinnotifikaw l-awtoritajiet kompetenti li jaqbżu ċertu livell limitu f’konformità mal-punt (a) tal-Artikolu 28(1) tar-Regolament (UE) Nru 236/2012 tal-Parlament Ewropew u tal-Kunsill

30.7.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 245/17
               
            
         DEĊIŻJONI TAL-AWTORITÀ EWROPEA TAT-TITOLI U S-SWIEQ (UE) 2020/1123
         tal-10 ta’ Ġunju 2020
         li ġġedded ir-rekwiżit temporanju lill-persuni fiżiċi jew ġuridiċi li jkollhom pożizzjonijiet qosra netti biex ibaxxu temporanjament il-livelli limiti ta’ notifika ta’ pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom huma ammessi għan-negozjar f’suq regolat biex jinnotifikaw l-awtoritajiet kompetenti li jaqbżu ċertu livell limitu f’konformità mal-punt (a) tal-Artikolu 28(1) tar-Regolament (UE) Nru 236/2012 tal-Parlament Ewropew u tal-Kunsill
         IL-BORD TAS-SUPERVIŻURI TAL-AWTORITÀ EWROPEA TAT-TITOLI U S-SWIEQ,
         Wara li kkunsidra t-Trattat dwar il-Funzjonament tal-Unjoni Ewropea,
         Wara li kkunsidra l-Ftehim dwar iż-Żona Ekonomika Ewropea, b’mod partikolari l-Anness IX tiegħu,
         Wara li kkunsidra r-Regolament (UE) Nru 1095/2010 tal-Parlament Ewropew u tal-Kunsill tal-24 ta’ Novembru 2010 li jistabbilixxi Awtorità Superviżorja Ewropea (Awtorità Ewropea tat-Titoli u s-Swieq), u li jemenda d-Deċiżjoni Nru 716/2009/KE u jħassar id-Deċiżjoni tal-Kummissjoni 2009/77/KE (1), u b’mod partikolari l-Artikoli 9(5), 43(1) u 44(1) tiegħu,
         Wara li kkunsidra r-Regolament (UE) Nru 236/2012 tal-Parlament Ewropew u tal-Kunsill tal-14 ta’ Marzu 2012 dwar bejgħ bin-nieqes u ċerti aspetti tas-swaps ta’ inadempjenza tal-kreditu (2), u b’mod partikolari l-Artikolu 28(1) tiegħu,
         Wara li kkunsidra r-Regolament ta’ Delega tal-Kummissjoni (UE) Nru 918/2012 tal-5 ta’ Lulju 2012 li jissupplimenta r-Regolament (UE) Nru 236/2012 tal-Parlament Ewropew u tal-Kunsill dwar bejgħ bin-nieqes u ċerti aspetti ta’ swaps ta’ inadempjenza tal-kreditu fir-rigward tad-definizzjonijiet, il-kalkolu ta’ pożizzjonijiet bin-nieqes netti, swaps ta’ inadempjenza tal-kreditu sovrani koperti, livelli limitu ta’ notifika, livelli limitu ta’ likwidità għas-sospensjoni tar-restrizzjonijiet, waqgħat sinifikanti fil-valur tal-istrumenti finanzjarji u avvenimenti avversi (3), u b’mod partikolari l-Artikolu 24 tiegħu,
         Wara li kkunsidra d-Deċiżjoni tal-Awtorità Ewropea tat-Titoli u s-Swieq (UE) 2020/525 tas-16 ta’ Marzu 2020 li tirrikjedi li persuni fiżiċi jew ġuridiċi li jkollhom pożizzjonijiet qosra netti jbaxxu temporanjament il-livelli limiti ta’ notifika ta’ pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom huma ammessi għan-negozjar f’suq regolat li jaqbeż ċertu livell limitu biex jinnotifikaw l-awtoritajiet kompetenti f’konformità mal-punt (a) tal-Artikolu 28(1) tar-Regolament (UE) Nru 236/2012 tal-Parlament Ewropew u tal-Kunsill (4),
         Billi:
         1.   INTRODUZZJONI
         
         
                     (1)
                  
                  
                     Bid-Deċiżjoni (UE) 2020/525, l-ESMA kienet tirrikjedi li persuni fiżiċi jew ġuridiċi b’pożizzjonijiet qosra netti fir-rigward tal-kapital azzjonarju maħruġ ta’ kumpaniji li l-ishma tagħhom jiġu ammessi għan-negozjar f’suq regolat sabiex jinnotifikaw lill-awtoritajiet kompetenti bid-dettalji ta’ kwalunkwe pożizzjoni bħal din li tilħaq, taqbeż jew taqa’ taħt 0,1 % tal-kapital azzjonarju maħruġ skont il-punt (a) tal-Artikolu 28(1) tar-Regolament (UE) Nru 236/2012.
                  
               
                     (2)
                  
                  
                     Il-miżura imposta mid-Deċiżjoni tal-ESMA (UE) 2020/525 indirizzat il-ħtieġa li l-awtoritajiet nazzjonali kompetenti u l-ESMA jkunu jistgħu jimmonitorjaw il-pożizzjonijiet qosra netti li għalihom ikunu daħlu l-parteċipanti fis-suq fir-rigward tal-ishma ammessi għan-negozjar f’suq regolat, minħabba ċ-ċirkostanzi eċċezzjonali li hemm preżenti fis-swieq finanzjarji.
                  
               
                     (3)
                  
                  
                     F’konformità mal-Artikolu 28(10) tar-Regolament (UE) Nru 236/2012, l-ESMA trid tirrevedi din il-miżura f’intervalli xierqa u tal-anqas kull tliet xhur.
                  
               
                     (4)
                  
                  
                     L-ESMA wettqet din ir-reviżjoni abbażi ta’ analiżi tal-indikaturi tal-prestazzjoni, inklużi l-prezzijiet, il-volatilità, l-indiċi tal-firxa ta’ swap ta inadempjenza tal-kreditu, kif ukoll l-evoluzzjoni tal-pożizzjonijiet qosra netti, b’mod speċjali dawk bejn 0,1 u 0,2 % li b’mod kostanti żdiedet mid-dħul fis-seħħ tad-Deċiżjoni oriġinali fis-16 ta’ Marzu 2020. Skont l-analiżi mwettqa, l-ESMA ddeċidiet li għandha ġġedded il-miżura għal tliet xhur addizzjonali.
                  
               2.   IL-KAPAĊITÀ TAL-MIŻURA LI TINDIRIZZA T-THEDDID RILEVANTI U L-IMPLIKAZZJONIJIET TRANSKONFINALI (L-ARTIKOLU 28(2)(a) TAR-REGOLAMENT (UE) Nru 236/2012)
         
         (a)   Theddida għall-funzjonament ordnat u l-integrità tas-swieq finanzjarji
         
         
                     (5)
                  
                  
                     Il-pandemija COVID-19 tkompli jkollha effetti negattivi serji fuq l-ekonomija reali fl-Unjoni bi kwalunkwe prospettiva għall-irkupru fil-futur tibqa’ waħda inċerta. Filwaqt li s-swieq finanzjarji tal-UE rkupraw b’mod parzjali t-telf mis-16 ta’ Marzu 2020, din l-inċertezza qed taffettwa wkoll l-iżvilupp futur tagħhom.
                  
               
                     (6)
                  
                  
                     Il-prestazzjoni tal-indiċi tal-istokk Ewropew turi ambjent tas-suq fraġli fejn, jekk l-20 ta’ Frar 2020 jittieħed bħala l-punt ta’ referenza, l-Eurostoxx 50 tilef madwar 13 % tal-valur tiegħu fir-rigward tal-4 ta’ Ġunju 2020 (Figura 1), u s-setturi kollha huma affettwati. It-tnaqqis fil-prezzijiet huwa mifrux ukoll madwar l-Unjoni peress li s-swieq tal-ishma tal-24 ġurisdizzjoni tilfu tal-anqas 10 % tal-valur tagħhom meta jiġu mqabbla l-prezzijiet fl-4 ta’ Ġunju mal-prezzijiet fl-20 ta’ Frar 2020. Matul l-istess perjodu, il-prezzijiet tal-ishma tal-istituzzjonijiet tal-kreditu Ewropej tilfu bejn 9 u 48 % tal-valur tagħhom.
                  
               
                     (7)
                  
                  
                     Filwaqt li l-volatilità mkejla mill-VSTOXX, li hija l-volatilità implikata bbażata fuq il-prezzijiet tal-opzjonijiet tal-Eurostoxx 50, ukoll naqset b’mod sinifikanti minn meta laħqet il-quċċata f’Marzu meta kienet qabżet it-80 %, din tibqa’ bejn wieħed u ieħor 14 % ’il fuq mill-volatilità osservata fl-20 ta‘ Frar. L-ESMA tqis li l-livelli attwali tal-volatilità għadhom jeċċedu dawk tal-kundizzjonijiet ordinarji tas-suq (Figura 3).
                  
               
                     (8)
                  
                  
                     Kunsiderazzjonijiet simili jistgħu jsiru fir-rigward tal-għażliet ta’ swaps ta’ inadempjenza tal-kreditu, fejn minkejja t-tnaqqis fir-rigward tad-data miksuba mill-15 ta’ Marzu, il-livelli għall-emittenti korporattivi Ewropej jibqgħu 22 punt bażi ’l fuq mil-livell fl-20 ta’ Frar (iTraxx Europe) u 29 punt bażi għall-emittenti finanzjarji Ewropej (iTraxx European Financials) (Figura 5). Meta wieħed iqis kif is-CDS kellu rwol dominanti matul il-kriżi finanzjarja, sakemm jibqgħu għoljin il-firxiet tas-CDS, jista’ jiġi kkunsidrat li s-swieq finanzjarji għadhom f’ambjent ferm inċert.
                  
               
                     (9)
                  
                  
                     In-numru ta’ ishma ammessi għan-negozjar fi swieq regolati fiż-ŻEE li għalihom ġew irreġistrati pożizzjonijiet qosra netti bejn it-12 ta’ Marzu (meta l-livell limitu ta’ notifika kien ta’ 0,2 %) u s-16 ta’ Marzu 2020 (meta l-livell limitu ta’ notifika tbaxxa għal 0,1 %) żdied b’madwar 10 %. Iż-żieda fil-perċentwali f’termini ta’ valur tal-EUR (ibbażata fuq il-prezzijiet tal-istokks sal-10 ta’ Frar 2020) kienet ta’ madwar 15 % u kienet ta’ madwar 11 % f’termini ta’ kapital azzjonarju. Barra minn hekk, il-perċentwal tal-ishma bil-pożizzjoni netta qasira bejn 0,1 u 0,2 % fis-16 ta’ Marzu kien ta’ madwar 7 %. Dan in-numru ma jinkludix il-pożizzjonijiet f’din il-firxa li kkontribwixxew biex jakkumulaw pożizzjonijiet qosra netti ’l fuq minn 0,2 %. Barra minn hekk, il-perċentwal ta’ ishma bil-pożizzjoni qasira netta bejn 0,1 u 0,2 % żdied b’mod kostanti matul il-perjodu mis-16 ta’ Marzu sal-1 ta’ Ġunju 2020 u bħala medja huwa ta’ madwar 11 % (Figura 8). Għaldaqstant, jista’ jiġi konkluż li ż-żieda fil-pożizzjonijiet qosra netti fis-16 ta’ Marzu kienet ukoll dovuta għal perċentwal rilevanti ta’ pożizzjonijiet bejn 0,1 u 0,2 % li kellhom jiġu rrappurtati minħabba l-livell limitu ta’ notifika impost mill-ESMA li daħal fis-seħħ f’dak il-jum.
                  
               
                     (10)
                  
                  
                     Għaldaqstant, it-tnaqqis sinifikanti fil-prezzijiet b’mod ġenerali, il-volatilità relattivament għolja, il-firxiet kbar tas-CDS u numru dejjem jiżdied ta’ pożizzjonijiet qosra netti juru li s-swieq finanzjarji tal-Unjoni għadhom fi stat fraġli. Dan l-istat tas-swieq jagħmilha aktar probabbli li l-pressjonijiet ta’ bejgħ ta’ pożizzjoni qasira jistgħu jibdew jew jaggravaw żviluppi negattivi fix-xhur li ġejjin li min-naħa tagħhom jistgħu jaffettwaw b’mod negattiv fatturi bħalma huma l-kunfidenza fis-suq jew l-integrità tal-mekkaniżmu tad-determinazzjoni tal-prezzijiet.
                  
               
                     (11)
                  
                  
                     L-ESMA tqis li l-kombinazzjoni taċ-ċirkostanzi deskritti hawn fuq tikkostitwixxi theddida serja għall-funzjonament ordnat u l-integrità tas-swieq finanzjarji.
                  
               (b)   Theddida għall-istabbiltà tas-sistema finanzjarja kollha jew parti minnha fl-Unjoni
         
         
                     (12)
                  
                  
                     Kif spjegat mill-BĊE fir-Reviżjoni tiegħu tal-Istabbiltà Finanzjarja (5), l-istabbiltà finanzjarja hija kundizzjoni li fiha s-sistema finanzjarja — li tinkludi intermedjarji finanzjarji, swieq u infrastrutturi tas-suq — kapaċi tiflaħ għal xokkijiet u ż-żarmar tal-iżbilanċi finanzjarji.
                  
               
                     (13)
                  
                  
                     Il-pandemija COVID-19 tkompli jkollha impatt qawwi fuq l-ekonomija reali fl-Unjoni. Kif rapportat fit-Tabella Operattiva tar-Riskji tal-EMSA f’Mejju (6) l-ambjent tas-suq fraġli li jirriżulta se jikkawża “perjodu twil ta’ riskju għall-investituri istituzzjonali u tal-bejgħ bl-imnut ta’ aktar korrezzjonijiet tas-suq possibilment sinifikanti u tara riskji ferm għoljin fil-mandat kollu tal-EMSA”. F’dan ir-rigward, l-EMSA wissiet lill-pubbliku dwar diżakkoppjar possibbli tal-prestazzjoni tas-suq finanzjarju l-aktar riċenti u l-attività ekonomika sottostanti.
                  
               
                     (14)
                  
                  
                     It-tnaqqis fil-prezzijiet osservat minn Marzu ħalla lill-maġġoranza vasta jekk mhux l-ishma kollha ammessi għan-negozjar f’suq regolat f’sitwazzjoni ta’ fraġilità li fiha aktar tnaqqis fil-prezzijiet mhux ikkawżat minn informazzjoni fundamentali addizzjonali jista’ jkollu konsegwenzi ferm detrimentali.
                  
               
                     (15)
                  
                  
                     Fil-kuntest inċert attwali, jistgħu jiġu kkawżati pressjoni sostanzjali ta’ bejgħ u volatilità mhux tas-soltu fil-prezz tal-ishma minn fatturi differenti, inkluż minn numru dejjem jiżdied ta’ parteċipanti fis-suq li jkunu involuti fil-bejgħ ta’ pożizzjoni qasira u li jibnu pożizzjonijiet qosra netti sinifikanti.
                  
               
                     (16)
                  
                  
                     B’mod partikolari, it-telf mifrux fil-prezzijiet għall-istituzzjonijiet tal-kreditu jindika li l-emittenti tas-settur finanzjarju huma potenzjalment vulnerabbli għall-istrateġiji ta’ bejgħ ta’ pożizzjoni qasira u għall-bini ta’ pożizzjonijiet qosra netti sinifikanti, irrispettivament minn jekk dawn l-istrateġiji u l-pożizzjonijiet humiex sostnuti minn informazzjoni fundamentali.
                  
               
                     (17)
                  
                  
                     L-akkumulazzjoni tal-istrateġiji ta’ bejgħ ta’ pożizzjoni qasira u l-bini ta’ pożizzjonijiet qosra netti sinifikanti jistgħu mbagħad iwasslu għal spirali diżordinati ’l isfel fil-prezzijiet għall-emittenti tas-settur finanzjarju affettwat, b’effetti kollaterali potenzjali għal emittenti oħra fl-istess Stat Membru jew fl-UE, li jistgħu eventwalment iqiegħdu f’riskju s-sistema finanzjarja ta’ Stat Membru wieħed jew aktar.
                  
               
                     (18)
                  
                  
                     Minkejja l-irkupru parzjali osservat fis-swieq finanzjarji Ewropej, l-ESMA tqis li ċ-ċirkostanzi attwali tas-suq ikomplu jheddu serjament l-istabbiltà tas-sistema finanzjarja fl-Unjoni.
                  
               
                     (19)
                  
                  
                     Fil-limitu tal-mandat tal-ESMA, it-tiġdid maħsub tal-miżura jobbliga lil persuni fiżiċi jew ġuridiċi li jkollhom pożizzjoni qasira netta f’ishma ammessi għan-negozjar f’suq regolat biex jirrapportaw lill-awtoritajiet nazzjonali kompetenti f’limitu aktar baxx minn dak stabbilit fl-Artikolu 5 tar-Regolament (UE) Nru 236/2012.
                  
               
                     (20)
                  
                  
                     Fid-dawl ta’ dan, din il-miżura mġedda għandha żżomm il-kapaċità mtejba tal-awtoritajiet nazzjonali kompetenti u l-EMSA biex jivvalutaw is-sitwazzjoni li qed tevolvi b’mod adegwat, jagħmlu differenza bejn iċ-ċaqliq tas-suq immexxi minn informazzjoni fundamentali minn dak li jista’ jiġi mibdi jew jiġi aggravat permezz ta’ bejgħ ta’ pożizzjoni qasira u jirreaġixxu jekk l-integrità, il-funzjonament ordnat u l-istabbiltà tas-swieq jirrikjedu azzjonijiet aktar stretti.
                  
               (c)   Implikazzjonijiet transkonfinali
         
         
                     (21)
                  
                  
                     It-theddid għall-integrità tas-suq, il-funzjonament ordnat u l-istabbiltà finanzjarja deskritti hawn fuq għandhom karattru pan-UE. Kif enfasizzat hawn fuq, mill-20 ta’ Frar 2020, l-Indiċi Eurostoxx 50, li jkopri 50 emittent tal-blue-chip minn 11-il (7) pajjiż taż-Żona tal-euro, naqas b’madwar 13 % u l-Indiċi STOXX Europe 800 li jirrappreżenta l-akbar 800 kumpanija fl-Ewropa b’16 % (Figura 1). Barra minn hekk, l-effett tal-pressjoni ta’ bejgħ mhux tas-soltu jibqa’ jidher fl-indiċi prinċipali tas-swieq tal-UE, minkejja sinjali riċenti ta’ rkupru (Figura 6).
                  
               
                     (22)
                  
                  
                     Dan il-karattru pan-Ewropew jintwera wkoll biż-żieda fil-korrelazzjoni ta’ ċerti setturi. Pereżempju, kif ippreżentat minn (Figura 7), il-korrelazzjonijiet tas-servizzi finanzjarji, tal-banek u tas-setturi tal-assigurazzjoni mal-Euro Stoxx Europe 600 żdiedu b’mod rapidu minn Frar 2020 u qorbu lejn il-1.
                  
               
                     (23)
                  
                  
                     Minħabba l-fatt li s-swieq finanzjarji tal-Istati Membri kollha tal-UE jiġu affettwati mit-theddid, l-implikazzjonijiet transkonfinali jibqgħu partikolarment serji peress li l-interkonnettività u ż-żieda fil-korrelazzjoni tas-swieq finanzjarji tal-UE jżidu l-probabbiltà ta’ effetti ta’ riperkussjoni jew ta’ kontaġju potenzjali fis-swieq f’każ ta’ pressjoni ta’ bejgħ ta’ pożizzjoni qasira.
                  
               3.   L-EBDA AWTORITÀ KOMPETENTI MA ĦADET MIŻURI BIEX TINDIRIZZA T-THEDDIDA JEW WAĦDA JEW AKTAR MILL-AWTORITAJIET KOMPETENTI MA ĦADET/ĦADU MIŻURI LI MA JINDIRIZZAWX ADEGWATAMENT IT-THEDDIDA (L-ARTIKOLU 28(2)(b) TAR-REGOLAMENT (UE) Nru 236/2012)
         
         
                     (24)
                  
                  
                     Waħda mill-kundizzjonijiet biex l-ESMA tadotta l-miżura f’din id-Deċiżjoni hija li awtorità kompetenti jew awtoritajiet kompetenti ma jkunux ħadu azzjoni sabiex jindirizzaw it-theddida jew l-azzjonijiet li ttieħdu ma jindirizzawx adegwatament it-theddida.
                  
               
                     (25)
                  
                  
                     L-integrità tas-suq, il-funzjonament ordnat u t-tħassib dwar l-istabbiltà finanzjarja deskritti fid-Deċiżjoni (UE) 2020/525, li jibqgħu validi għal din id-Deċiżjoni, wasslu lil xi awtoritajiet nazzjonali kompetenti biex jieħdu azzjonijiet nazzjonali mmirati biex jirrestrinġu l-bejgħ ta’ pożizzjoni qasira ta’ ishma.
                  
               
                     (26)
                  
                  
                     Fi Spanja, fis-17 ta’ Marzu 2020, il-Comisión Nacional del Mercado de Valores (CNMV) introduċiet miżura ta’ emerġenza għal xahar skont l-Artikolu 20(2)(a) u (b) tar-Regolament (UE) Nru 236/2012, dwar tranżazzjonijiet li jistgħu jikkostitwixxu jew iżidu l-pożizzjonijiet qosra netti f’ishma ammessi għan-negozjar għad-diversi ċentri tan-negozjar Spanjoli li għalihom is-CNMV hija l-awtorità kompetenti rilevanti. L-applikazzjoni ta’ din il-miżura ġiet estiża sat-18 ta’ Mejju.
                  
               
                     (27)
                  
                  
                     Fl-Italja, il-Commissione Nazionale per le Società e la Borsa (CONSOB), fit-18 ta’ Marzu 2020, introduċiet miżura ta’ emerġenza għal tliet xhur skont l-Artikolu 20(2)(a) u (b) tar-Regolament (UE) Nru 236/2012, dwar tranżazzjonijiet li jistgħu jikkostitwixxu jew iżidu l-pożizzjonijiet qosra netti f’ishma ammessi għan-negozjar għas-suq regolat tal-MTA Taljana li għaliha l-CONSOB hija l-awtorità kompetenti rilevanti. Din il-miżura kellha tiskadi fit-18 ta’ Ġunju iżda tneħħiet fit-18 ta’ Mejju.
                  
               
                     (28)
                  
                  
                     Fi Franza, fit-18 ta’ Marzu, l-Autorité des marchés financiers (AMF) introduċiet miżura ta’ emerġenza għal xahar skont l-Artikolu 20(2)(a) u (b) tar-Regolament (UE) Nru 236/2012, dwar tranżazzjonijiet li jistgħu jikkostitwixxu jew iżidu pożizzjonijiet qosra netti f’ishma ammessi għan-negozjar f’ċentri tan-negozjar Franċiżi li għalihom l-AMF hija l-awtorità kompetenti rilevanti. L-applikazzjoni ta’ din il-miżura ġiet estiża sat-18 ta’ Mejju.
                  
               
                     (29)
                  
                  
                     Fil-Belġju, fit-18 ta’ Marzu 2020, l-Awtorità tat-Titoli u s-Swieq Finanzjarji (FSMA) introduċiet miżura ta’ emerġenza għal xahar skont l-Artikolu 20(2)(a) u (b) tar-Regolament (UE) Nru 236/2012, dwar tranżazzjonijiet li jistgħu jikkostitwixxu jew iżidu pożizzjonijiet qosra netti f’ishma ammessi għan-negozjar f’ċentri tan-negozjar Belġjani (Euronext Brussels u Euronext Growth), fejn l-FSMA hija l-awtorità kompetenti għas-suq l-aktar rilevanti. L-applikazzjoni ta’ din il-miżura ġiet estiża sat-18 ta’ Mejju.
                  
               
                     (30)
                  
                  
                     Fil-Greċja, fit-18 ta’ Marzu 2020, il-Kummissjoni Ellenika tas-Suq Kapitali (HCMC) introduċiet miżura ta’ emerġenza sal-24 ta’ April skont l-Artikolu 20(2)(a) u (b) tar-Regolament (UE) Nru 236/2012, dwar tranżazzjonijiet li jistgħu jikkostitwixxu jew iżidu l-pożizzjonijiet qosra netti f’ishma ammessi għan-negozjar fil-Borża ta’ Ateni li għaliha l-HCMC hija l-awtorità kompetenti rilevanti. L-applikazzjoni ta’ din il-miżura ġiet estiża sat-18 ta’ Mejju.
                  
               
                     (31)
                  
                  
                     Fl-Awstrija, fit-18 ta’ Marzu 2020, il-Finanzmarktaufsicht Awstrijaka (FMA) introduċiet miżura ta’ emerġenza għal xahar skont l-Artikolu 20(2)(a) u (b) tar-Regolament (UE) Nru 236/2012, fir-rigward tad-dħul jew iż-żieda ta’ bejgħ ta’ pożizzjoni qasira jew tranżazzjoni għajr bejgħ ta’ pożizzjoni qasira li toħloq, jew tkun relatata ma’ strument finanzjarju u l-effett jew wieħed mill-effetti ta’ dik it-tranżazzjoni huwa li jagħti vantaġġ finanzjarju lil persuna fiżika jew ġuridika fil-każ ta’ tnaqqis fil-prezz jew fil-valur tal-ishma ammessi għan-negozjar fis-Suq Regolat tal-Borża ta’ Vjenna (Amtlicher Handel; WBAH) u li għalih l-FMA hija l-awtorità kompetenti rilevanti. L-applikazzjoni ta’ din il-miżura ġiet estiża sat-18 ta’ Mejju.
                  
               
                     (32)
                  
                  
                     Wara li skadew il-miżuri temporanji msemmija hawn fuq, ma ttieħdet l-ebda miżura oħra bbażata fuq ir-Regolament (UE) Nru 236/2012 fl-UE, u mid-data ta’ din id-Deċiżjoni ma hemmx miżuri bħal dawn fis-seħħ.
                  
               
                     (33)
                  
                  
                     Tali restrizzjonijiet temporanji fuq il-bejgħ ta’ pożizzjoni qasira skont l-Artikolu 20 tar-Regolament (UE) Nru 236/2012 kellhom l-għan li jipprevjenu tnaqqis diżordinat fil-prezz tal-istrumenti finanzjarji taħt iċ-ċirkostanzi straordinarji maħluqa mill-COVID-19, iżda ma indirizzawx il-ħtieġa kontinwa biex jinżammu l-kapaċitajiet ta’ monitoraġġ estiżi tal-awtoritajiet kompetenti nazzjonali biex jirfinaw aħjar kwalunkwe rispons regolatorju meħtieġ fix-xhur li ġejjin.
                  
               
                     (34)
                  
                  
                     Fiż-żmien tal-adozzjoni ta’ din id-Deċiżjoni, l-ebda awtorità kompetenti ma adottat miżuri biex iżżid il-viżibbiltà tagħha tal-evoluzzjoni tal-pożizzjonijiet qosra netti permezz tal-istabbiliment ta’ livelli limiti ta’ rapportar aktar baxxi, peress li jistgħu jserrħu fuq id-Deċiżjoni (UE) 2020/525.
                  
               
                     (35)
                  
                  
                     Il-ħtieġa li jkun hemm viżibbiltà akbar tal-pożizzjonijiet qosra netti hija aktar akuta f’kuntest fejn ir-restrizzjonijiet imsemmija hawn fuq imposti taħt l-Artikolu 20 tar-Regolament (UE) Nru 236/2012 għadhom kemm skadew jew tneħħew fis-sitt Stati Membri li fihom ġew imposti. Minħabba li l-bejgħ ta’ pożizzjoni qasira u t-tranżazzjonijiet b’effett ekwivalenti ma għadhomx aktar soġġetti għal restrizzjonijiet esterni oħra, l-awtoritajiet nazzjonali kompetenti fl-UE jeħtieġ ikunu kapaċi jidentifikaw minn qabel jekk il-pożizzjonijiet qosra netti humiex qed jinbnew sa tali punt li jista’ jwassal biex jitfaċċa theddid għas-swieq finanzjarji u għall-istabbiltà finanzjarja deskritti hawn fuq u li jkun aggravat minn pressjoni ta’ bejgħ ta’ pożizzjoni qasira.
                  
               
                     (36)
                  
                  
                     Fid-dawl tat-theddid pan-UE msemmi hawn fuq, sar evidenti li l-informazzjoni riċevuta mill-awtoritajiet kompetenti nazzjonali taħt il-limitu ordinarju ta’ rapportar stabbilit fl-Artikolu 5(2) tar-Regolament (UE) Nru 236/2012 mhijiex biżżejjed fil-kundizzjonijiet attwali tas-suq taħt stress. L-ESMA tqis li ż-żamma tat-tnaqqis tal-limiti ta’ rapportar għandha tiżgura li l-awtoritajiet nazzjonali kompetenti kollha madwar l-UE u l-ESMA jkollhom l-aqwa sett ta’ data possibbli disponibbli biex jimmonitorjaw ix-xejriet tas-suq u jippermettu lilhom infushom u lill-ESMA jieħdu, jekk ikun meħtieġ, aktar miżuri.
                  
               4.   EFFIĊJENZA TAL-MIŻURA (L-ARTIKOLU 28(3)(a) TAR-REGOLAMENT (UE) Nru 236/2012)
         
         
                     (37)
                  
                  
                     L-ESMA għandha tqis ukoll sa liema punt il-miżura mġedda tindirizza b’mod sinifikanti t-theddid identifikat.
                  
               
                     (38)
                  
                  
                     L-ESMA tqis li minkejja t-telf straordinarju li sar fin-negozjar tal-ishma fi swieq regolati mill-20 ta’ Frar 2020, is-swieq ħadmu b’mod ordnat u li l-integrità tas-swieq kienet fil-biċċa l-kbira ppreservata.
                  
               
                     (39)
                  
                  
                     Għaldaqstant, l-ESMA analizzat iċ-ċirkostanzi attwali, b’mod partikolari b’referenza għal sa fejn dawn jikkostitwixxu theddid għall-integrità tas-swieq u għall-istabbiltà finanzjarja fl-Unjoni u jekk il-miżura tal-ESMA mġedda hijiex effiċjenti fl-indirizzar ta’ theddid bħal dan billi tieħu approċċ li jħares ’il quddiem.
                  
               (a)   Il-miżura tindirizza b’mod sinifikanti t-theddida għall-funzjonament ordnat u l-integrità tas-swieq finanzjarji
         
         
                     (40)
                  
                  
                     Taħt iċ-ċirkostanzi deskritti hawn fuq, kwalunkwe żieda f’daqqa fil-pressjoni ta’ bejgħ u l-volatilità tas-suq minħabba l-bejgħ ta’ pożizzjoni qasira u l-bini ta’ pożizzjonijiet qosra tista’ tamplifika x-xejriet ’l isfel fis-swieq finanzjarji. Filwaqt li l-bejgħ ta’ pożizzjoni qasira fi żminijiet oħra jista’ jservi funzjonijiet pożittivi f’termini tad-determinazzjoni tal-valutazzjoni korretta tal-emittenti, fiċ-ċirkostanzi attwali tas-suq dan jista’ joħloq theddida addizzjonali għall-funzjonament ordnat u l-integrità tas-swieq.
                  
               
                     (41)
                  
                  
                     B’mod partikolari, minħabba l-impatt orizzontali tas-sitwazzjoni ta’ emerġenza attwali li taffettwa sett wiesa’ ta’ ishma madwar l-Unjoni, kwalunkwe tnaqqis fil-prezzijiet tal-ishma jista’ jkun aggravat minħabba l-pressjoni ta’ bejgħ addizzjonali li tirriżulta minn attività ta’ bejgħ ta’ pożizzjoni qasira u pożizzjonijiet qosra netti miżjuda li, jekk ikunu taħt il-livelli limiti normali għal notifika lill-awtoritajiet nazzjonali kompetenti skont l-Artikolu 5 tar-Regolament (UE) Nru 236/2012, għalhekk ma jiġux identifikati mingħajr il-miżura mġedda.
                  
               
                     (42)
                  
                  
                     Għar-raġunijiet imsemmija hawn fuq, l-awtoritajiet nazzjonali kompetenti u l-ESMA jeħtieġ li jkunu konxji mill-aktar fis possibbli tal-parteċipanti fis-suq li jidħlu f’bejgħ ta’ pożizzjoni qasira u jibnu pożizzjonijiet qosra netti sinifikanti biex, jekk ikun meħtieġ, jipprevjenu li dawk il-pożizzjonijiet isiru sinjali li jwasslu għal kaskata ta’ ordnijiet ta’ bejgħ u b’konsegwenza waqgħa sinifikanti fil-prezzijiet.
                  
               
                     (43)
                  
                  
                     L-ESMA tikkunsidra li, mingħajr it-tiġdid ta’ din il-miżura, l-awtoritajiet nazzjonali kompetenti u l-ESMA ma jkollhomx il-kapaċità li jimmonitorjaw b’mod adegwat is-suq fl-ambjent tas-suq attwali, fejn in-natura li qed tevolvi tal-kriżi tal-COVID-19 tista’ tirriżulta f’pressjoni ta’ bejgħ f’daqqa u b’mod sinifikanti u f’volatilità addizzjonali mhux tas-soltu fil-prezz tal-ishma tal-Unjoni li mbagħad jistgħu jiġu amplifikati aktar bl-akkumulazzjoni ta’ pożizzjonijiet qosra.
                  
               
                     (44)
                  
                  
                     Fl-istess ħin, filwaqt li l-ESMA qed timmonitorja fuq bażi kontinwa l-kundizzjonijiet tas-suq u tieħu miżuri ulterjuri jekk ikun meħtieġ, attwalment tqis li huwa adegwat li żżomm il-limitu normali ta’ pubblikazzjoni stabbilit fl-Artikolu 6 tar-Regolament (UE) Nru 236/2012 peress li t-tnaqqis ta’ dan il-limitu ma jidhirx li huwa meħtieġ mill-perspettivi taż-żamma ta’ swieq ordnati u tal-indirizzar tar-riskji għall-istabbiltà finanzjarja.
                  
               (b)   Il-miżura tindirizza b’mod sinifikanti t-theddida għall-istabbiltà tas-sistema finanzjarja kollha jew parti minnha fl-Unjoni
         
         
                     (45)
                  
                  
                     Kif deskritt hawn fuq, in-negozjar f’ishma fil-perjodu mill-20 ta’ Frar 2020 kien u għadu kkaratterizzat minn pressjoni sostanzjali ta’ bejgħ u volatilità mhux tas-soltu li jwasslu għal tnaqqis sinifikanti fi spirali ’l isfel li jaffettwaw l-emittenti mit-tipi kollha ta’ setturi. Kif muri hawn fuq, l-involviment f’bejgħ ta’ pożizzjoni qasira u l-bini ta’ pożizzjonijiet qosra netti sinifikanti jistgħu jamplifikaw il-pressjoni tal-bejgħ u x-xejriet ’l isfel li min-naħa tagħhom jistgħu jkunu ta’ theddida li jista’ jkollha effetti detrimentali ħafna fuq l-istabbiltà finanzjarja ta’ istituzzjonijiet finanzjarji u kumpaniji minn setturi oħra.
                  
               
                     (46)
                  
                  
                     F’dan il-kuntest, il-limitazzjonijiet tad-data għall-awtoritajiet nazzjonali kompetenti u l-ESMA jirrestrinġu l-kapaċità tagħhom li jindirizzaw kwalunkwe effett negattiv potenzjali fuq l-ekonomija u, fl-aħħar mill-aħħar, l-istabbiltà finanzjarja tal-Unjoni kollha kemm hi.
                  
               
                     (47)
                  
                  
                     Għaldaqstant, il-miżura mġedda tal-ESMA biex b’mod temporanju tnaqqas il-limiti ta’ rapportar tal-pożizzjonijiet qosra netti lill-awtoritajiet nazzjonali kompetenti, b’mod effiċjenti tindirizza din it-theddida għall-istabbiltà tal-partijiet jew, fl-aħħar mill-aħħar, tas-sistema finanzjarja kollha tal-Unjoni billi tnaqqas il-limitazzjonijiet tad-data u ssaħħaħ il-kapaċità tal-awtoritajiet nazzjonali kompetenti biex jindirizzaw it-theddid futur minn stadju bikri.
                  
               (c)   Titjib tal-kapaċità tal-awtoritajiet kompetenti li jimmonitorjaw it-theddida
         
         
                     (48)
                  
                  
                     F’kundizzjonijiet ordinarji tas-suq, l-awtoritajiet nazzjonali kompetenti jimmonitorjaw kwalunkwe theddida li tista’ tirriżulta mill-bejgħ ta’ pożizzjoni qasira u l-bini ta’ pożizzjonijiet qosra netti b’għodod superviżorji stabbiliti fil-leġiżlazzjoni tal-Unjoni, b’mod partikolari l-obbligi ta’ rapportar li jikkonċernaw il-pożizzjonijiet qosra netti stabbiliti fir-Regolament (UE) Nru 236/2012 (8).
                  
               
                     (49)
                  
                  
                     Madankollu, il-kundizzjonijiet eżistenti tas-suq jagħmluha neċessarja li tiġi intensifikata l-attività ta’ monitoraġġ tal-awtoritajiet nazzjonali kompetenti u l-ESMA fir-rigward tal-pożizzjonijiet qosra netti aggregati f’ishma ammessi għan-negozjar fi swieq regolati. Għal dan il-għan u minħabba l-inċertezza kontinwa relatata mal-kriżi tal-COVID-19, huwa importanti li l-awtoritajiet nazzjonali kompetenti jibqgħu jirċievu informazzjoni dwar l-akkumulazzjoni ta’ pożizzjonijiet qosra netti fi stadju bikri, qabel ma jilħqu l-livell normali ta’ 0,2 % tal-kapital azzjonarju maħruġ. Dan jiġi enfasizzat mill-perċentwal dejjem jiżdied ta’ ishma b’pożizzjoni qasira netta bejn 0,1 % u 0,2 % tal-kapital azzjonarju maħruġ matul il-perjodu mis-16 ta’ Marzu sal-1 ta’ Ġunju 2020.
                  
               
                     (50)
                  
                  
                     Għaldaqstant, il-miżura mġedda tal-ESMA żżomm il-kapaċità tal-awtoritajiet nazzjonali kompetenti li jittrattaw kwalunkwe theddid identifikat fi stadju aktar bikri, u tippermetti lilhom u lill-ESMA biex jiġġestixxu fil-ħin it-theddid għall-funzjonament ordnat tas-swieq u l-istabbiltà finanzjarja f’każ li jidher kwalunkwe sinjal ta’ stress tas-suq.
                  
               5.   IL-MIŻURI MA JOĦOLQUX RISKJU TA’ ARBITRAĠĠ REGOLATORJU (L-ARTIKOLU 28(3)(b) TAR-REGOLAMENT (UE) Nru 236/2012)
         
         
                     (51)
                  
                  
                     Sabiex tiġi adottata jew imġedda miżura skont l-Artikolu 28 tar-Regolament (UE) Nru 236/2012, l-ESMA għandha tqis jekk il-miżura toħloqx riskju ta’ arbitraġġ regolatorju.
                  
               
                     (52)
                  
                  
                     Peress li l-miżura mġedda tal-ESMA tikkonċerna l-obbligi ta’ rapportar tal-parteċipanti fis-suq fir-rigward tal-ishma kollha ammessi għan-negozjar fi swieq regolati fl-Unjoni, din tiżgura limitu ta’ rapportar uniku għall-awtoritajiet nazzjonali kompetenti kollha, u b’hekk jiġu żgurati kundizzjonijiet ekwi fost il-parteċipanti fis-suq minn ġewwa u barra mill-Unjoni fir-rigward tan-negozjar ta’ ishma ammessi għan-negozjar fi swieq regolati fl-Unjoni.
                  
               6.   IL-MIŻURA TAL-ESMA MA GĦANDHIEX EFFETT DETRIMENTALI FUQ L-EFFIĊJENZA TAS-SWIEQ FINANZJARJI, INKLUŻ BILLI TNAQQAS IL-LIKWIDITÀ F’DAWN IS-SWIEQ JEW TOĦLOQ INĊERTEZZA GĦALL-PARTEĊIPANTI FIS-SUQ, LI JKUN SPROPORZJONAT GĦALL-BENEFIĊĊJI TAGĦHA (L-ARTIKOLU 28(3)(c) TAR-REGOLAMENT (UE) Nru 236/2012)
         
         
                     (53)
                  
                  
                     L-ESMA għandha tivvaluta jekk il-miżura għandhiex effetti detrimentali li jitqiesu sproporzjonati meta mqabbla mal-benefiċċji tagħha.
                  
               
                     (54)
                  
                  
                     L-ESMA tqis li huwa xieraq li l-awtoritajiet nazzjonali kompetenti jimmonitorjaw mill-qrib l-evoluzzjoni tal-pożizzjonijiet qosra netti qabel ma jikkunsidraw li jadottaw kwalunkwe miżura oħra. L-ESMA tinnota li l-limiti ta’ rapportar normali (0,2 % tal-kapital azzjonarju maħruġ) jistgħu ma jkunux adegwati fil-kundizzjonijiet eċċezzjonali attwali tas-suq biex jidentifikaw ix-xejriet u t-theddid futur fil-ħin.
                  
               
                     (55)
                  
                  
                     Għalkemm l-introduzzjoni ta’ obbligu ta’ rappurtar imsaħħaħ setgħet żiedet piż addizzjonali għall-entitajiet ta’ rapportar, attwalment dawn tal-aħħar diġà adattaw is-sistemi interni tagħhom mal-applikazzjoni tad-Deċiżjoni (UE) 2020/525 u għaldaqstant din il-miżura mġedda mhix mistennija li tkompli tħalli impatt fuq l-ispejjeż ta’ konformità tal-entitajiet ta’ rapportar. Barra minn hekk, dan mhux se jillimita l-kapaċità tal-parteċipanti tas-suq li jidħlu jew iżidu l-pożizzjonijiet qosra tagħhom fl-ishma. B’riżultat ta’ dan, l-effiċjenza tas-suq mhix se tiġi affettwata.
                  
               
                     (56)
                  
                  
                     Meta mqabbla ma’ miżuri oħra potenzjali u aktar intrużivi, il-miżura mġedda attwali ma għandhiex taffettwa l-likwidità fis-suq peress li l-obbligu ta’ rapportar miżjud għal sett limitat ta’ parteċipanti fis-suq ma għandux jibdel l-istrateġiji kummerċjali tagħhom u għaldaqstant, il-parteċipazzjoni tagħhom fis-suq. Barra minn hekk, l-eċċezzjoni prevista miżmuma għall-attivitajiet ta’ ġenerazzjoni tas-suq u għall-programmi ta’ stabbilizzazzjoni hija maħsuba biex ma żżidx il-piż għal entitajiet li jipprovdu servizzi importanti f’termini tal-forniment ta’ likwidità u t-tnaqqis tal-volatilità, partikolarment rilevanti fis-sitwazzjoni attwali.
                  
               
                     (57)
                  
                  
                     Fit-termini tal-kamp ta’ applikazzjoni tal-miżura mġedda, l-ESMA temmen li l-limitazzjoni tagħha għal settur wieħed jew diversi setturi jew għal kwalunkwe subsett ta’ emittenti tista’ ma tiksibx l-eżitu mixtieq. Il-kobor tat-tnaqqis fil-prezzijiet irreġistrat wara t-tifqigħa tal-pandemija COVID-19, il-firxa wiesgħa ta’ ishma (u setturi) affettwati u l-grad ta’ interkonnessjoni bejn l-ekonomiji u ċ-ċentri tan-negozjar tal-UE, jissuġġerixxu li x’aktarx miżura fl-UE kollha tkun aktar effettiva mill-miżuri settorjali.
                  
               
                     (58)
                  
                  
                     F’termini ta’ ħolqien ta’ inċertezza tas-suq, il-miżura ma tintroduċix obbligi regolatorji ġodda, peress li timmodifika biss l-obbligu ta’ rapportar normali li ilu fis-seħħ mill-2012, billi tbaxxi l-livell limitu rilevanti. L-ESMA tenfasizza wkoll li l-miżura mġedda tibqa’ limitata għar-rapportar ta’ ishma li huma ammessi għan-negozjar f’suq regolat fl-Unjoni biex jaqbdu dawk il-pożizzjonijiet fejn ir-rapportar addizzjonali jidher l-aktar rilevanti.
                  
               
                     (59)
                  
                  
                     Għaldaqstant, l-ESMA tqis li obbligu ta’ trasparenza msaħħa bħal dan ma għandux ikollu effett detrimentali fuq l-effiċjenza tas-swieq finanzjarji jew fuq l-investituri li jkun sproporzjonat meta mqabbel mal-benefiċċji tiegħu u ma għandu joħloq ebda inċertezza fis-swieq finanzjarji.
                  
               
                     (60)
                  
                  
                     F’termini tat-tul ta’ żmien tal-miżura, l-ESMA tqis li tiġdid tal-miżura għal tliet xhur huwa ġustifikat meta wieħed iqis l-informazzjoni disponibbli bħalissa u l-perspettiva ġenerali inċerta fil-kuntest tal-kriżi tal-COVID-19. L-ESMA għandha l-ħsieb li terġa’ lura għall-obbligu ta’ rapportar regolari hekk kif is-sitwazzjoni titjieb, iżda fl-istess ħin ma tistax twarrab il-possibbiltà li testendi l-miżura jekk is-sitwazzjoni tmur għall-agħar jew jekk is-swieq jibqgħu fi stat fraġli.
                  
               
                     (61)
                  
                  
                     Fuq din il-bażi u sa minn din id-data, l-ESMA tqis li din id-Deċiżjoni għat-tiġdid tal-miżura temporanja ta’ trasparenza miżjuda fuq il-pożizzjonijiet qosra netti, hija proporzjonata fiċ-ċirkostanzi attwali.
                  
               7.   KONSULTAZZJONI U AVVIŻ (L-ARTIKOLU 28(4) U (5) TAR-REGOLAMENT (UE) Nru 236/2012)
         
         
                     (62)
                  
                  
                     L-ESMA kkonsultat lill-BERS. Il-BERS ma qajjem l-ebda oġġezzjoni għall-adozzjoni tad-Deċiżjoni proposta.
                  
               
                     (63)
                  
                  
                     L-ESMA nnotifikat lill-awtoritajiet kompetenti nazzjonali bid-Deċiżjoni maħsuba.
                  
               
                     (64)
                  
                  
                     Il-miżura mġedda tal-EMSA tapplika mis-17 ta’ Ġunju 2020.
                  
               ADOTTA DIN ID-DEĊIŻJONI:
         
            Artikolu 1
            Definizzjoni
            Għall-finijiet ta’ din id-Deċiżjoni, “suq regolat” tfisser suq regolat kif imsemmi fl-Artikolu 4(1)(21) tad-Direttiva 2014/65/UE tal-Parlament Ewropew u tal-Kunsill (9).
         
         
            Artikolu 2
            Obbligi ta’ trasparenza addizzjonali temporanji
            
               1.   Persuna fiżika jew ġuridika li jkollha pożizzjoni qasira netta fir-rigward tal-kapital azzjonarju maħruġ ta’ kumpanija li jkollha l-ishma tagħha ammessi għan-negozjar f’suq regolat għandha tinnotifika lill-awtorità kompetenti rilevanti, skont l-Artikoli 5 u 9 tar-Regolament (UE) Nru 236/2012 meta l-pożizzjoni tilħaq jew taqa’ taħt livell limitu ta’ notifika rilevanti msemmi fil-paragrafu 2 ta’ dan l-Artikolu.
            
            
               2.   Livell limitu ta’ notifika rilevanti huwa perċentwal li jkun ugwali għal 0,1 % tal-kapital azzjonarju maħruġ tal-kumpanija kkonċernata u kull 0,1 % aktar minn dan il-limitu.
            
         
         
            Artikolu 3
            Eżenzjonijiet
            
               1.   Skont l-Artikolu 16 tar-Regolament (UE) Nru 236/2012, l-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal ishma ammessi għan-negozjar f’suq regolat fejn iċ-ċentru prinċipali tan-negozjar tal-ishma jkun jinsab f’pajjiż terz.
            
            
               2.   Skont l-Artikolu 17 tar-Regolament (UE) Nru 236/2012, l-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal tranżazzjonijiet imwettqa minħabba attivitajiet ta’ ġenerazzjoni tas-suq.
            
            
               3.   L-obbligi ta’ trasparenza addizzjonali temporanji msemmija fl-Artikolu 2 ma għandhomx japplikaw għal pożizzjoni qasira netta fir-rigward tat-twettiq ta’ stabbilizzazzjoni skont l-Artikolu 5 tar-Regolament (UE) Nru 596/2014 tal-Parlament Ewropew u tal-Kunsill (10).
            
         
         
            Artikolu 4
            Dħul fis-seħħ u applikazzjoni
            Din id-Deċiżjoni tidħol fis-seħħ fis-17 ta’ Gunju 2020. Din għandha tapplika mid-data tad-dħul fis-seħħ tagħha għal perjodu ta’ tliet xhur.
         
         
            Magħmul f’Pariġi, l-10 ta’ Ġunju 2020.
            
               
                  Għall-Bord tas-Superviżuri
               
               Steven MAIJOOR
               
                  Il-President
               
            
         
         
            (1)  ĠU L 331, 15.12.2010, p. 84.
         
            (2)  ĠU L 86, 24.3.2012, p. 1.
         
            (3)  ĠU L 274, 9.10.2012, p. 1.
         
            (4)  ĠU L 116, 15.4.2020, p. 5.
         
            (5)  https://www.ecb.europa.eu/pub/financial-stability/fsr/html/ecb.fsr201911~facad0251f.en.html
         
            (6)  https://www.esma.europa.eu/sites/default/files/library/esma50-165-1179_risk_dashboard_no.1_2020.pdf
         
            (7)  l-Awstrija, il-Belġju, il-Finlandja, Franza, il-Ġermanja, l-Irlanda, l-Italja, il-Lussemburgu, in-Netherlands, il-Portugall u Spanja.
         
            (8)  Ara l-Artikolu 5 tar-Regolament (UE) Nru 236/2012.
         
            (9)  Id-Direttiva 2014/65/UE tal-Parlament Ewropew u tal-Kunsill tal-15 ta’ Mejju 2014 dwar is-swieq fl-istrumenti finanzjarji u li temenda d-Direttiva 2002/92/KE u d-Direttiva 2011/61/UE (ĠU L 173, 12.6.2014, p. 349).
         
            (10)  Ir-Regolament (UE) Nru 596/2014 tal-Parlament Ewropew u tal-Kunsill tas-16 ta’ April 2014 dwar l-abbuż tas-suq (Regolament dwar l-abbuż tas-suq) u li jħassar id-Direttiva 2003/6/KE tal-Parlament Ewropew u tal-Kunsill u d-Direttivi tal-Kummissjoni 2003/124/KE, 2003/125/KE u 2004/72/KE (ĠU L 173, 12.6.2014, p. 1).
      
      
         
            ANNESS
            
               
            
               Nota: Data sal-4.6.2020.
            
               Sorsi: Refinitiv EIKON, ESMA.
            
               
            
               Nota: Prezzijiet ta’ ekwità. 2.2.2020 = 100.
            
               Sorsi: Refinitiv Datastream, ESMA.
            
               
            
               Nota: Volatilitajiet implikati tal-EURO STOXX 50 (VSTOXX) u S&P 500 (VIX), f’%.
            
               Sorsi: Refinitiv Datastream, ESMA
            
               
            
               Nota: Prezzijiet ta’ ekwità. 2.2.2020 = 100.
            
               Sorsi: Refinitiv Datastream, ESMA.
            
               
            
               Nota: Is-CDS jinfirex fuq korporazzjonijiet tal-European IG (iTraxx Europe, korporazzjonijiet tal-European HY (iTraxx Europe Crossover) u European Financials, f’bps.
            
               Sorsi: Refinitiv EIKON, ESMA.
            
               
            
               Nota: Data sal-4.6.2020.
            
               Sorsi: Refinitiv EIKON, ESMA.
            
               
            
               Nota: Il-korrelazzjonijiet bejn ir-redditi ta’ kuljum tal-indiċi settorjali ta’ STOXX Europe 600 u STOXX Europe 600. Ikkalkolati fuq tieqa ripetuta ta’ 60 jum.
            
               Sorsi: Refinitiv Datastream, ESMA.
            
               
            
               Sorsi: ESMA